**Laajasalon satama** oli Helsingin Kruunuvuorenrannassa vuosina 1951–2010 toiminut öljysatama.

Historia
--------

Shellin säiliöt siirrettiin Laajasaloon Sörnäisten satamasta 1950-luvulla.
Alun perin koko maan käyttämä öljy oli vastaanotettu Sörnäisten satamaan, mutta toiminta siirrettiin paloturvallisuussyistä vuonna 1937 Herttoniemeen. Herttoniemen öljysatama osoittautui kuitenkin jo alkuvuosinaan liian pieneksi. Laajasalossa tilaa oli huomattavasti enemmän.

Laajasalossa satama- ja varastotoiminta aloitettiin jo vuonna 1926, mutta virallisesti öljysatama sai alkunsa vuonna 1951, kun kaupunki alkoi vuokrata maa-alueita eri yhtiöille. S/S Viiri toi ensimmäisen lastin Kruunuvuorenrantaan 27. marraskuuta 1951. Osa Stansvikin alueen huviloista joutui väistymään sataman laajennuksien tieltä. Luonnonkauniina pidetyn alueen rakentamista öljysatamaksi vastustettiin voimakkaasti.

Vuonna 1955 Laajasalo oli kasvanut varastotilavuudeltaan Helsingin suurimmaksi öljysatamaksi. Satamassa toimi useita eri öljy-yhtiöitä, kuten Esso, Neste, Shell ja St1. Alueella sijaitsi öljysäiliöiden lisäksi erilaisia öljyn jalostukseen ja toimitukseen liittyviä varastoja sekä huolto- ja tehdasrakennuksia. Vuonna 1984 Neste perusti alueelle tehtaan, jossa sekoitettiin voiteluainetuotteita ja autokemikaaleja. Shell rakensi Kruunuvuorenrantaan suuria kallioluolia öljyvarastoiksi. 2020-luvulla luolat muutettiin energiavarastoiksi, jotka täytetään auringon lämmittämällä merivedellä.

Alueelle ei johtanut satamarataa, kuten Herttoniemen ja Sörnäisten satamiin, vaikka yhteyttä aluksi suunniteltiinkin. Laajasalon rata olisi liittynyt Herttoniemen satamarataan ja yhdistynyt päärataan Oulunkylän asemalla.

Asuinalueeksi
-------------

Öljysäiliöön 468 puhkaistiin tuhansia aukkoja osana led-valoin koristeltua valotaideteosta.
2010-luvulla sataman tilalle alettiin rakentaa Kruunuvuorenrannaksi kutsuttua uutta asuinaluetta. Suurin osa öljysäiliöistä vietiin pois proomuilla, ja alueella aloitettiin mittavat maanpuhdistustyöt. Muutama säiliö jätettiin paikalle merkeiksi alueen historiasta. Säiliöön nro 468 on rakennettu valotaideteos. Lisäksi vanha öljylaituri Wiirinlaituri säilytetään.

Lähteet
-------

1. 1 2 3 4 5 6  Kun öljysäiliöt muuttivat Laajasalosta - Charlotta Bouchtin kuvia Kruunu - Kronan -valokuvanäyttelyssä *Uutta Helsinkiä*.  6.9.2011. Helsingin kaupunki. Viitattu 16.9.2021.
2. 1 2 3 4  Kalastajakylästä kaupunginosaksi – Kruunuvuorenrannan vaiheita 1500-luvulta tähän päivään *Uutta Helsinkiä*.  12.12.2019. Helsingin kaupunki. Viitattu 16.9.2021.
3. 1 2  Erävuori, Jukka: *Helsingin sataman ja satamahallinnon historia*, s. 152–153. Helsingin kaupunki, 1981.
4. ↑  Jokinen, Riku: Laajasalon öljysatama suljetaan 2010 (Maksullinen artikkeli) *Helsingin Sanomat*.  8.5.2007. Viitattu 16.9.2021.
5. 1 2  Kruunuvuorenranta (s. 6)  2011. Helsingin kaupunkisuunnitteluvirasto. Viitattu 16.9.2021.
6. ↑  Neste Oil luovutti osansa tulevasta Kruunuvuorenrannan asuinalueesta *Rakennuslehti*.  18.11.2010. Viitattu 16.9.2021.
7. ↑  1970-luvulla Shell rakensi Helsinkiin jättimäisiä öljyluolia – nyt ne muutetaan kolmen Eduskuntatalon kokoiseksi energiavarastoksi *Helsingin Uutiset*.  8.11.2022. Viitattu 10.11.2022.
8. ↑  Kertomus Helsingin kaupungin kunnallishallinnosta vuonna 1921 (PDF) (s. 59) Helsingin kaupunki. Viitattu 7.3.2023.
9. ↑  Avoin valo- ja ääniteos Öljysäiliö 468:ssa *stadissa.fi*. Viitattu 16.9.2021.
10. ↑  Öljysataman jälkiä siivotaan Kruunuvuorenrannasta *Yle Uutiset*.  20.4.2012. Viitattu 16.9.2021.
11. ↑  Öljysäiliö 468 *stadissa.fi*. Viitattu 16.9.2021.
12. ↑  Wiirinlaituri Kruunuvuorenrannassa  17.11.2018. Helsingin kaupunginmuseo. Viitattu 16.9.2021.

Aiheesta muualla
----------------

* Kuvia tai muita tiedostoja aiheesta **Laajasalon öljysatama** Wikimedia Commonsissa